คนเชียงใหม่ส่วนใหญ่จะรู้กันอยู่แล้วว่าถิ่นจอมทองเค้าขึ้นชื่อเรื่องปลาแม่น้ำสดๆ เพราะฉะนั้นถ้ามีโอกาสซักครั้งต้องไม่พลาดที่จะมาลองให้ได้ จริงๆแล้วอำเภอจอมทองมีร้านอาหารที่มีปลาเป็นส่วนประกอบหลักอยู่ทั่วไป แต่ที่มาร้านนี้เพราะตามรอยความอร่อยคนอื่นมาอีกทีนึงค่ะ ร้านลาบปลาจอมทอง ครัวแม่จินดาตั้งอยู่เขตอำเภอจอมทอง เส้นทางมาไม่ยากค่ะ พอเข้าสู่เขตอำเภอจอมทองแล้วให้เริ่มจากวัดพระธาตุศรีจอมทองมุ่งหน้าไปทางถนนจอมทอง-ฮอด จะเจอสี่แยกไฟแดงแรกให้ข้ามแยกไป ถัดมาอีกหน่อยจะเจอสี่แยกไฟแดงที่สองให้เลี้ยวซ้าย หน้าปากซอยจะมีป้ายซอยแท่นคำ จากนั้นตรงเข้ามาเรื่อยๆประมาณ 1 กม.จะเจอร้านเป็นบ้านไม้หลังใหญ่อยู่ทางซ้ายมือค่ะ ร้านเปิดตั้งแต่ 8 โมงเช้าถึงเที่ยงคืน ร้านเป็นลักษณะทำกันเองภายในครอบครัวเพราะฉะนั้นอาหารจะช้าหน่อยแต่รับรองอร่อยเด็ดสมคำร่ำลือจริงๆ เมนูแรกเลยต้องเป็นลาบปลา รสเผ็ดถึงเครื่องลาบโรยมาด้วยเกล็ดปลาทอดกรอบไม่ค่อยเจอที่ไหน กรุบกรอบแปลกดี กินกับผักสดๆเข้ากันที่สุด ถัดมาเป็นต้มยำไข่ปลา รสชาติเผ็ดเปรี้ยวกำลังดี ให้ไข่ปลามาเยอะมากจนกินกันไม่หมดเลยทีเดียว เมนูที่เหลือเป็นตำกุ้ง ยำปลากรอบ และแหนมหมกไข่ รสเด็ดอร่อยไม่แพ้จานอื่นเลย และที่น่าตกใจคือราคาอาหารเพราะถูกมากกกกก อาหาร 5 อย่าง ข้าวและน้ำเปล่า เช็คบิลมา 300 กว่าบาทเท่านั้นเอง ทั้งถูกและดีแบบนี้ใครได้ผ่านมาเที่ยวทางจอมทองไม่ควรพลาดค่ะ